Maantieteellisten merkintöjen ja alkuperänimityksen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 114/06)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 398 99 006.9

1. Jäsenvaltion toimivaltainen viranomainen Nimi: Deutsches Patent- und Markenamt

Markenabteilung 3.2

Osoite: D-81534 München

Puh. (49-89) 21 95-46 22

Faksi (49-89) 21 95-41 43.

2. Hakijaryhmittymä: 2.1 Nimi: Herkunftsverband Thüringer und Eichsfelder Wurst und Fleisch e. V.

2.2 Osoite: Am Lohfeld 1, D-99310 Arnstadt

2.3 Koostumus: tuottaja/jalostaja (x) muu ( ).

3. Tuotelaji: Luokka 1.2, lihajaloste.

4. Tavaraerittely (yhteenveto 4 artiklan 2 kohdassa säädetyistä edellytyksistä).

4.1 Nimi: Thüringer Rotwurst.

4.2 Tuotteen kuvaus: Kyseessä on laadukkaista, valikoiduista raaka-aineista valmistettu verimakkaratuote, jonka ominaispiirteitä ovat tasalaatuinen leikkuupinta, vaaleanpunainen väri ja pikantisti mausteinen aromi. Erityispiirteenä ovat kuutionmuotoiset osat, jotka ovat vähärasvaista lihaa (jonka osuus on vähintään 35 %, osa voidaan korvata maksasta, sydämestä tai kielestä leikatuilla paloilla) ja sian poskilihaa, josta nahka on huolellisesti poistettu (enintään 35 %).

Verinahkaseoksen lisäksi tuote sisältää noin 5 % maksaa.

Thüringer Rotwurst -makkaraa myydään sian paksusuoleen tai rakkoon valmistettuna tuoretavarana tai lasipurkeissa säilykkeinä.

Koostumus: 100 kilogrammaan makkaraa tarvitaan 55 kg esikypsennettyä sianlihaa, josta on poistettu jänteet ja jossa on näkyvää rasvaa enintään 5 %, 25 kg esikypsennettyä nahatonta poskilihaa, 5 kg raakaa sianmaksaa, 7,5 kg suolattua sianverta, 7,5 kg keitettyä nahkaa; nitriittisuolaa, maustesekoitus (erityisesti jauhettua mustapippuria, Thüringenin meiramia ja sipulia). Vähintään 51 % käytetyistä raaka-aineista on peräisin Thüringenin alueelta.

4.3 Maantieteellinen alue: Thüringenin osavaltio.

4.4 Alkuperätodisteet: Thüringer Rotwurst -makkaralla on Thüringenissä vuosisataiset perinteet. Se on kiinteä osa thüringeniläistä lihantuotantoa, ja sitä on aina valmistettu Thüringenin alueen perinteisissä teurastuspidoissa. Nykyään sitä valmistetaan kaikkialla Thüringenin alueella, jossa toimii useita suurtuottajia. Nimityksestä käy edelleen ilmi tuotteen alkuperä, sillä ainakin entisen DDR:n alueella sitä on käytetty ainoastaan aitona maantieteellisen alkuperän ilmaisevana nimityksenä.

4.5 Tuotteen valmistus: Sian lapa- ja poskipalat ruiskutetaan 10-prosenttisella suolavedellä ja laitetaan noin 12 tunniksi samanvahvuiseen suolaveteen. Sitten lihapalat haudutetaan kattilassa 80 °C:ssa keittämättä niitä kuitenkaan pehmeiksi ja leikataan kuutioiksi. Mausteet punnitaan annoksen kokoa vastaavalla tavalla. Keitetyt nahkapalat, sianmaksa ja sipulit jauhetaan lihamyllyssä käyttäen 3 mm paksuista reikälevyä. Tämän jälkeen liha- ja silavakuutioita ravistellaan kuumina ja siirretään sekoitusastiaan. Kun mausteet ja suola on sekoitettu karkeiden ainesten kanssa tasaiseksi massaksi, siihen lisätään loput ainekset eli ensin jauhettu nahka-, sipuli- ja maksasekoitus ja sitten veri. Massalla täytetään sian paksusuolet tai rakot sopivan tiiviisti ja kypsennetään 80 minuuttia 85 °C:ssa tai rakkojen tapauksessa 105 minuuttia 85 °C:ssa kuumassa vedessä taikka pakataan lasipurkkeihin.

4.6 Yhteys maantieteelliseen alkuperään: Thüringenin makkaratuotteet, joihin myös Thüringer Rotwurst on aina kuulunut, ovat olleet arvostettuja sekä Saksassa että Saksan rajojen ulkopuolella jo yli 200 vuotta. Arvostus perustuu thüringeniläisten teurastajien osaamiseen ja kokeneisuuteen, jonka lähtökohtia ovat perinteiset reseptit ja korkealuokkaisten, lähinnä Thüringenin alueelta peräisin olevien raaka-aineiden käyttö. Varsinkin Thüringer Rotwurst on erinomaisen makunsa ansiosta laajalti tunnettu ja pidetty. Sitä kutsutaan myös "verimakkaroiden kuningattareksi".

4.7 Valvontaelin: Nimi: Thüringer Landesverwaltungsamt

Abt. VII - Gesundheits- und Sozialwesen

Osoite: Weimarplatz 4, D-99423 Weimar.

4.8 Merkintä: SMM (suojattu maantieteellinen merkintä).

4.9 Kansalliset lakisääteiset vaatimukset: Ei ole.

EY-nro: G/DE/00224/2002.01.04.

Täydellisen asiakirjan vastaanottopäivä: 4.1.2002.